ອິນໂດເນເຊຍຕັດສິນໂທດ ຈຳຄຸກນາຍ Bashir 15 ປີ
ນາຍ Bashir ນັກສອນສາສະໜາ ຫົວຮຸນແຮງອິນໂດເນເຊຍ ຖືກຕັດສິນໂທດ ຈຳຄຸກ 15 ປີ
ສານແຫ່ງນຶ່ງຂອງອິນໂດເນເຊຍໄດ້ຕັດສິນໂທດນາຍ Abu Bakar Bashir ນັກສອນສາ ສະໜາອິສລາມຫົວຮຸນແຮງໃຫ້ຈຳຄຸກເປັນເວລາ 15 ປີຍ້ອນບົດບາດຂອງຜູ້ກ່ຽວໃນການ ຈັດຕັ້ງ ແລະໃຫ້ເງິນສະໜັບສະໜຸນຄ້າຍຝຶກແອບພວກກໍ່ການຮ້າຍ ນັກສອນສາສະໜາທີ່ໃສ່ຊຸດຂາວທ່ານນີ້ບໍ່ໄດ້ສະແດງປະຕິກິລິຍາຫຍັງຫຼາຍຕໍ່ການຕັດສິນ ໂທດຂອງສານຊຶ່ງໄດ້ມີຂຶ້ນໃນຕອນທ້າຍຂອງການດຳເນີນຄະດີເປັນເວລາ 6 ເດືອນ ມີການສົ່ງເຈົ້າໜ້າທີ່ຮັກສາຄວາມສະຫງົບອິນໂດເນເຊຍປະມານ 3,000 ຄົນໄປຍາມຮັກ ສາການໃນບໍລິເວນອ້ອມແອ້ມສານ ເວລາສານອອກຄຳພິພາກສາແລະການຕັດສິນໂທດ ຊຶ່ງຕ້ອງໄດ້ອ່ານ ເປັນເວລາຫຼາຍໆຊົ່ວໂມງນັ້ນ ພວກສະໜັບສະໜຸນນາຍ Bashir ຈຳ ນວນຫຼາຍຮ້ອຍຄົນພາກັນໄປເບິ່ງການຕັດສິນຈົນແໜ້ນສານແລະເບິ່ງໂທລະພາບທີ່ຖ່າຍ ທອດຢູ່ນອກສານນຳດ້ວຍ ນາຍ Bashir ກ່າວໃນລະຫວ່າງທີ່ຜູ້ກ່ຽວຖືກນຳໂຕມາຂຶ້ນສານໃນຕອນເຊົ້າຂອງວັນພະ ຫັດມື້ນີ້ວ່າ ການດຳເນີນຄະດີນີ້ສະແດງໃຫ້ເຫັນວ່າ ເຈົ້າໜ້າທີ່ອິນໂດເນເຊຍໄດ້ກາຍເປັນ ສະຕູຂອງສາສະໜາອິສລາມແລ້ວ ນອກນັ້ນລາວຍັງໄດ້ກ່າວອ້າງຊໍ້າແລ້ວຊໍ້າອີກວ່າຂໍ້ຫາ ຕໍ່ລາວນັ້ນແມ່ນໄດ້ເສກສັນປັ້ນແຕ່ງຂຶ້ນ ໂດຍສະຫະລັດແລະອອສເຕຣເລຍ ເພື່ອປິດປາກ ປິດສຽງການເທດສະນາສັ່ງສອນຂອງລາວ ຄະນະໄອຍະການຕ້ອງການຢາກໃຫ້ໃສ່ໂທດຈຳຄຸກຕະຫຼອດຊີວິດຕໍ່ນາຍ Bashir ຜູ້ຊຶ່ງ ໄດ້ຖືກພົບເຫັນວ່າມີຄວາມຜິດ ໃນການຊ່ອຍໃຫ້ເງິນສະໜັບສະໜຸນ ແລະກໍ່ຕັ້ງຄ້າຍຝຶກ ແອບແຫ່ງນຶ່ງຂອງພວກກໍ່ການຮ້າຍ ທີ່ໄດ້ຖືກຄົ້ນພົບໃນປີກາຍນີ້ຢູ່ທີ່ແຂວງອາເຈ່ທີ່ຕັ້ງຢູ່ ໃນເຂດສອກຫຼີກຫ່າງໄກນັ້ນ ເອກກະສານຕ່າງໆທີ່ຖືກພົບເຫັນ ຢູ່ໃນຄ້າຍຝຶກແອບສະ ແດງໃຫ້ເຫັນ ວ່າກຸ່ມດັ່ງກ່າວນີ້ ໄດ້ວາງແຜນທີ່ຈະຄາດຕະກຳ ປະທານາທິບໍດີ Susilo Bambang Yudhoyono ແລະໂຈມຕີເປົ້າໝາຍຕ່າງໆຂອງພວກຕາເວັນຕົກທີ່ນະຄອນ ຫຼວງຈາກາຕ້າ